### 7.      Beslutning om etablering af dagligvarebutik mv., [adresse], Kalundborg

**Åbent**

Sagsnr.: 326-2015-30559       J.nr.: 01.02.00            Dokumentnr.:
326-2016-139986

**Sagstype**

Beslutning.

**Resume og sagens baggrund**

Kalundborg Kommune har modtaget ansøgning om principiel
tilladelse til at etablere en dagligvarebutik og ubemandet tankanlæg samt
vaskehal på ejendommen [adresse], Kalundborg. Det tekniske område
vurderer, at det ansøgte forudsætter en nærmere planlægning gennem et tillæg
til kommuneplanen samt lokalplan. Sagen lægger op til udvalgets beslutning om,
hvorvidt planarbejde skal igangsættes.

**Indstillinger**

Chefen for Plan, Byg og Miljø indstiller, at det besluttes,
hvorvidt der skal igangsættes et planarbejde med henblik på at skabe mulighed
for at etablere en dagligvarebutik mv. på ejendommen [adresse] 14.

**Behandling**

Teknik- og Miljøudvalget.

**Sagsfremstilling**

*Ansøgning*

Nybolig Erhverv Jørgen Klode ansøger på vegne af ejendommens
ejer om principiel tilladelse til at etablere dagligvarebutik og tank-selv
tank/vaskehal i tilknytning hertil. Ejendommen ligger ved krydset
Hareskovvej-Asnæsvej (tidl. Dansk Symbiosecenter/Udviklingsstaben), se kort i bilag
1a. Dagligvarebutikken skal etableres i den eksisterende bebyggelse med en
mindre tilbygning. Tankanlæg og vaskehal vil være nyanlæg. I disponeringen af
arealet indgår beplantning langs området samt p-pladser med græsarmering.
Udkast til situationsplan er vedlagt i bilag 2.

Dagligvarebutikken skal etableres som en enkeltstående butik
til lokalområdets daglige forsyning. Ansøger oplyser, at afstanden til nærmeste
dagligvarebutik er mere end 500 m. Det er hensigten, at dagligvarebutikken skal
betjene det lokale opland omkring Engvejs-kvarteret og [adresse] mod øst samt
[adresse] og Melby mod syd. Sekundært er målgruppen forbipasserende pendlere.

*Planforhold*

Kommuneplanen indeholder retningslinjer for butikker til
lokalområdets forsyning (nr. 4.3.1-4.3.5). Det fremgår at butikker kan placeres
*i tilknytning til boligområder, blandede bolig- og erhvervsområder, landsbyer
eller sommerhusområder*. Ejendommen ligger i Erhvervsområde, og det ansøgte
er derfor ikke i overensstemmelse med kommuneplanens retningslinjer.

Ejendommen ligger i kommuneplanens rammeområde K05.E07 (se
kort i bilag 1b), der er udlagt til forskellige erhvervsformål: *"Tungere
erhverv herunder industri- og produktionsvirksomheder i den sydvestlige og
vestlige del af området. Lettere erhverv herunder industri-, lager-, værksteds-
og håndværksvirksomheder samt serviceerhverv i den nordøstlige og østlige del
af området."*  Christian Krogh giver således ikke afsæt for at
placere en dagligvarebutik på ejendommen.

Ovenstående betyder, at det
ansøgte forudsætter et tillæg til kommuneplanen, inkl. en forudgående høring,
som vil have to formål:

· at ændre retningslinje 4.3.1, så *Erhvervsområder* tilføjes
som område, hvor der kan opføres eller indrettes butikker til lokalområdets
forsyning.

· at præcisere kommuneplanens rammebestemmelse for området, så der
bliver et grundlag for at planlægge nærmere for en dagligvarebutik på op til
1.000 m2 til lokalområdets daglige forsyning.

Området er ikke lokalplanlagt. Det fremgår af kommuneplanens
retningslinje 4.3.3, at der kan udarbejdes lokalplaner for butiksstørrelser på
op til 1.000 m2, hvis det i hvert tilfælde vurderes at kunne
indpasses i området. En lokalplan må ikke stride mod kommuneplanen.

I forbindelse med en evt. planproces for kommuneplantillæg
og lokalplan skal der gennemføres en screening for miljøvurdering, der bidrager
til at fastlægge omfang og indhold i planlægningen.

*Trafikale forhold*

Det tekniske område har været i forhåndsdialog med ansøger
om særligt de trafikale aspekter på grund af beliggenheden ved et stærkt
trafikeret kryds. Vejdirektoratet har været inddraget, da de er vejmyndighed på
[adresse] og [adresse] nord for krydset, og har fokus på muligheden for at
udvikle dette vejkryds. Der er dog ingen tidshorisont på, om og i givet fald
hvornår der kan opnås midler til at gennemføre et anlægsprojekt.

Ansøger har foranlediget, at der
er udarbejdet et foreløbigt trafiknotat af ekstern rådgiver (via Trafik
Rådgivning A/S). I trafiknotatet indgår forskellige scenarier for kapaciteten i
krydset:

· Den eksisterende trafik

· Den eksisterende trafik fremskrevet til 2025 (inkl. evt.
krydsudvidelse)

· Den eksisterende trafik fremskrevet til 2025 - samt trafik til
dagligvarebutik og tankanlæg (inkl. evt. krydsudvidelse)

· Den eksisterende trafik fremskrevet til 2025 - samt trafik til
dagligvarebutik og tankanlæg og trafik til færgedrift, [adresse]  (inkl. evt.
krydsudvidelse)

På baggrund af analyserne vurderer rådgiver, at området kan
udvikles i forhold til de anførte forudsætninger, idet en række tiltag
anbefales etableret, herunder svingbaner og tiltag for cyklister. Det skal
bemærkes, at trafik forårsaget af det efterfølgende planlagte biogasanlæg på
[adresse] ikke indgår i analysen.

På denne baggrund - og med afsæt i Vejdirektoratets
anbefalinger - indgår det i ansøgers ajourførte udkast til situationsplan, at
den primære ind- og udkørsel til dagligvarebutikken sker via [adresse], ca. 100
m syd for krydset. Dette via tilstødende ejendom, [adresse], hvor projektudvikler
har indgået aftale med ejer om tilkøb af areal. Det kan blive aktuelt at
etablere svingbaner, og ansøger tilkendegiver i ansøgningen at ville afholde
nødvendige omkostninger (evt. gennem en udbygningsaftale efter planloven). Mod
[adresse] bibeholdes eksisterende overkørsel, men kun med ind- og udkørsel
via "højre ind og højre ud" for at lette trafikken. Vejdirektoratet
forudsætter, at projektudvikler etablerer højresvingsbane på [adresse] og
afholder alle udgifter hertil.

*Vurdering*

Det tekniske område vurderer umiddelbart, at de
grundlæggende forudsætninger i forhold til afstand til andre butikker og lokalt
forsyningsgrundlag er til stede for at kunne etablere en enkeltstående butik
til lokalområdets forsyning. De foreløbige trafikale analyser viser, at en
butik

kan indpasses ved forskellige trafikale tiltag.

Det ansøgte er ikke i overensstemmelse med kommuneplanen, og
det er nødvendigt at tilvejebringe et tillæg, som sikrer et relevant afsæt for
en lokalplan. Et tillæg vil omhandle et principielt aspekt, om enkeltstående
butikker kan placeres i erhvervsområder.

Det tekniske område anbefaler at det drøftes og besluttes,
hvorvidt der skal igangsættes et planarbejde, dvs. indledningsvis en
forudgående høring om tillæg til kommuneplanen.

**Økonomiske konsekvenser**

Ingen.

**Bilag**

|  |  |
| --- | --- |
| Bilag 1a - Oversigtskort luftfoto, [adresse] 326-2016-142423 |
| Bilag 1b - Oversigtskort med rammeområder, [adresse] 326-2016-142585 |
| Bilag 2 - Udkast til situationsplan i ansøgning, [adresse] 326-2016-142213 |